Pego e e malebana le Brazil, mo kgatisong ya Tora ya Tebelo ya December 15, 1923 e ne e re: “Fa re akanya gore tiro e simolotse ka Seetebosigo 1 koo, mme go ne go se na dikgatiso ka nako eo, go a itumedisa go bona kafa Morena a segofaditseng tiro ka gone.” Pego eo e ne ya tswelela e bontsha gore dipuo tsa ga Mokaulengwe Young tsa kwa São Paulo e ne e le tse pedi tsa di le 21 tse di neng tsa neelwa go simolola ka Seetebosigo 1 go ya go Lwetse 30, mme batho ba ba nnileng gone kwa go tsone e ne e le ba le 3 600. Kwa Rio de Janeiro, molaetsa wa Bogosi o ne wa anama ka bonya ka bonya. Mme mo dikgweding di le mmalwa fela go ne ga tsamaisiwa dikgatiso tsa Sepotokise di feta 7 000! Mo godimo ga moo makasine wa Tora ya Tebelo o ne wa simolola go nna gone ka Sepotokise ka kgatiso ya Ngwanatsele-Sedimonthole 1923.